تابوت میں ولادت

تابوت میں ولادت (Coffin birth) جسے طبی اصطلاح میں بعد از مرگ خروجِ جنین (Postmortem Fetal Extrusion)Lasso et al. 2009.Schulz 2005. کہا جاتا ہے، ایک نایاب اور خلافِ معمول واقعہ ہے جو اس وقت پیش آتا ہے جب حاملہ عورت کی وفات کے بعد اس کے جسم میں سڑنے کے عمل سے پیٹ میں گیسیں جمع ہونے لگتی ہیں۔ یہ گیسیں اتنا دباؤ پیدا کرتی ہیں کہ رحم (بچہ دانی) پر زور پڑتا ہے جس سے بچے کو نیچے کی طرف دھکا لگتا ہے اور بعض اوقات الٹ کر اندام نہانی کے راستے باہر نکل آتا ہے۔ اگر رحم میں جنین موجود ہو تو وہ بھی اس عمل کے نتیجے میں باہر خارج ہو جاتا ہے۔

ظاہری طور پر یہ منظر ولادت سے مشابہ ہوتا ہے لیکن اصل میں یہ ایک حیاتیاتی یا ارادی عمل نہیں ہوتا بلکہ مردہ جسم کے اندرونی دباؤ کا نتیجہ ہوتا ہے۔ چونکہ مُتَوَفَّیَہ میں بچہ دانی کے کھلنے یا سکڑنے کا کوئی عمل نہیں ہوتا اس لیے یہ خروج صرف اندرونی گیسوں کی قوت سے ہوتا ہے۔

یہ واقعہ بے حد نایاب ہے اور جدید دور میں جسم کو محفوظ رکھنے کے لیے کیمیاوی محلول داخل کیے جاتے ہیں جس کی وجہ سے ایسے واقعات مزید کم ہو گئے ہیں۔ تاہم تاریخ میں اس کے شواہد سولھویں صدی عیسوی سے ملتے ہیں اور بعض آثار قدیمہ میں بھی ایسے واقعات کی نشان دہی ہوئی ہے۔ جدید دور میں یہ اس وقت دیکھا جاتا ہے جب کسی حاملہ عورت کی لاش کئی دن تک بغیر دریافت کے پڑی رہے۔

 اسباب 
بعد الموت خروجِ جنین یا تابوت میں ولادت کی وجوہات مکمل طور پر معلوم نہیں ہیں کیونکہ یہ واقعہ نہ تو پیش گوئی کے قابل ہے اور نہ تجربہ کے طور پر اسے دوبارہ انجام دیا جا سکتا ہے۔ اس کے مشاہدات محض اتفاقیہ طور پر حاصل ہوئے ہیں۔ تاہم حیاتی کیمیا اور قانونی تجزیۂ اجساد (forensic taphonomy)Ubelaker 1997: 80. کے مستند تحقیقی نتائج اور مشاہداتی رپورٹوں کی بنیاد پر ایک تسلیم شدہ مفروضہ موجود ہے جو عام طور پر پیش آنے والے ایسے واقعات کو وضاحت فراہم کرتا ہے کہ عموماً غیر نُمو پزیر جنین کے بعد از مرگ اخراج کے معاملات میں دیکھنے میں آتے ہیں۔

عام طور پر جب کسی انسان کا جسم مرنے کے بعد گلنے سڑنے لگتا ہے تو بدن کی بافتوں میں آکسیجن کی کمی ہو جاتی ہے اور سڑن کا عمل شروع ہو جاتا ہے۔ قنات ہضمیہ میں موجود ناہوائی (این ایروبِک) بیکٹیریا کثرت سے تعداد بڑھاتے ہیں اور میتھین، ہائیڈروجن سلفائیڈ اور کاربن ڈائی آکسائیڈ جیسی گیسیں خارج کرتے ہیں۔ یہ بیکٹیریا مخصوص خارجی خامرے (ایگزو انزائم) خارج کرتے ہیں جو خلیوں اور موادِ لحمیہ (پروٹین) کو توڑ کر انھیں جذب کرنے میں مدد دیتے ہیں جس سے اعضا کی بافتیں کمزور ہو جاتی ہیں۔

گیسوں کا بڑھتا ہوا دباؤ ان کمزور بافتوں میں پھیل جاتا ہے اور دورانِ خون کے نظام کے ذریعے جسم کے دوسرے حصوں میں منتقل ہو جاتا ہے جس سے جسم پھولنے لگتا ہے۔ یہ عمل عام طور پر موت کے دو سے پانچ دن بعد شروع ہوتا ہے جس کا انحصار بیرونی درجہ حرارت، نمی اور دیگر ماحولیاتی عوامل پر ہوتا ہے۔

جیسے جیسے دباؤ بڑھتا ہے مختلف جسمانی سیال مادے قدرتی سوراخوں (مثلاً منھ، ناک، مقعد وغیرہ) سے خارج ہونے لگتے ہیں۔ حاملہ عورت کے جسم میں اس مرحلے پر گیس کا دباؤ رحم (بچہ دانی) پر اتنا بڑھ سکتا ہے کہ اس کے الٹنے (eversion) اور باہر کی طرف نکلنے (prolapse) کا سبب بن جائے۔ اگر رحم میں جنین موجود ہو تو یہ جنین اندام نہانی کے راستے باہر خارج ہو سکتا ہے۔

یہ مشاہدہ بھی کیا گیا ہے کہ وہ خواتین جنھیں پہلے بھی کئی بار زچگی کا تجربہ ہو چکا ہو ان میں اس طرح کا اخراج پہلی حمل والی خواتین کے مقابلے میں زیادہ ممکن ہوتا ہے کیونکہ ان کا عنقِ رحم (رحم کا دہانہ) زیادہ لچک دار ہو چکا ہوتا ہے۔

 حواشی 

ا۔  قانونی تجزی اجساد (Forensic Taphonomy) اجسام کی گلنے سڑنے کی کیفیت اور اس کے مختلف مراحل کا سائنسی مطالعہ ہے۔ یہ شعبہ خصوصاً اس بات پر توجہ دیتا ہے کہ موت کے بعد انسانی جسم پر وقت، ماحول، حشرات اور دیگر عوامل کا کیا اثر ہوتا ہے تاکہ ان شواہد کی مدد سے موت کا وقت، حالات یا مقام وغیرہ طے کیے جا سکیں۔

 حوالہ جات 

زمرہ:بچے کی پیدائش
زمرہ:علم الولادت